b'\n_START_ARTICLE_\nCoppa Acerbo 1936\n_START_SECTION_\nPred dirko\n_START_PARAGRAPH_\nMercedes-Benz se je odlo\xc4\x8dil izpustiti tudi to dirko, da bi se pripravili na prvenstveno dirko za Veliko nagrado \xc5\xa0vice. Achille Varzi se ni pojavil pravo\xc4\x8dasno na dirki, zato ga je \xc5\xa1el del mo\xc5\xa1tva poiskati v Rim. Nenadoma se je pojavil na dirki, toda zdaj je \xc5\xbee postalo jasno, da te\xc5\xbeavo zaradi odvisnosti od morfija._NEWLINE_Na prostem treningu je Hans Stuck do\xc5\xbeivel hudo nesre\xc4\x8do, ko mu je na ravnini odpadlo eno od prednjih koles. Dirkalnik je odneslo naravnost skozi \xc5\xa1ikano, Stuck pa je uspel izsko\xc4\x8diti iz dirkalnika na koruzno polje pred tr\xc4\x8denjem. Utrpel je le la\xc5\xbeje po\xc5\xa1kodbe, vseeno pa se zaradi pretresenosti ni odlo\xc4\x8dil za \xc5\xa1tart na dirki. Scuderia Maremmana je na dirko pripeljala dirkalnik Alfa Romeo P3 za Clementa Biondettija, toda zaradi nepopravljive okvare motorja na prostem treningu je \xc5\xa1tartal v dirkalniku Maserati 8CM.\n_START_SECTION_\nDirka\n_START_PARAGRAPH_\nOb mo\xc4\x8dnem odobravanju gledalcev, je najbolje \xc5\xa1tartal Tazio Nuvolari, za njim pa Achille Varzi in Bernd Rosemeyer. Veselje na tribunah je trajalo le \xc5\xa1tiri kroge, kajti Nuvolari je moral odstopiti zaradi okvare motorja. S tem je vodstvo prevzel Rosemeyer, ki je v veliki vro\xc4\x8dini do 43 \xc2\xb0C dirkal v svojem razredu. Z le enim postankov v boksih je zmagal s prednostjo sedmih sekund pred nadomestnim dirka\xc4\x8dem in prijateljem, Ernstom von Deliusom, Varzi pa je s kar \xc5\xa1tirimi postanki v boksih zaradi te\xc5\xbeav z obrabo pnevmatik kon\xc4\x8dal kot tretji za trojno zmago Auto Uniona. Antonio Brivio na \xc4\x8detrtem mestu je bil edini uvr\xc5\xa1\xc4\x8deni dirka\xc4\x8d Scuderie Ferrari, peti in zadnji uvr\xc5\xa1\xc4\x8deni pa je bil Hans Ruesch.'